NEWS เฮ! ศาลแพ่งยกฟ้องกรณี “ฮั้งใช้” ขอเพิกถอนการเพิ่มทุนปี 57
NEWS เฮ ศาลแพ่งยกฟ้องกรณี “นายฮั้งใช้ อัคควัสกุล” กับพวกรวม 14 คนได้ยื่นคำร้องต่อศาลให้เพิกถอนการเพิ่มทุนปี 57 แล้ว เผยเตรียมดำเนินคดี “ฮั้งใช้” และพวกกลับ
23 ก.ย. 2558

ผู้สื่อข่าวรายงานว่า สืบเนื่องจากการที่ นายฮั้งใช้ อัคควัสกุล กับพวกรวม 14 คน ได้ยื่นคำร้องต่อศาลแพ่ง ขอให้เพิกถอนมติที่ประชุมและขอให้เพิกถอนการจดทะเบียนเพิ่มทุน ครั้งที่ 2/2557 ของบริษัท โซลูชั่น คอนเนอร์ (1998) จำกัด (มหาชน) หรือ SLC หรือปัจจุบันคือ บริษัท นิวส์  เน็ตเวิร์ค คอร์ปอเรชั่น จำกัด (มหาชน) หรือ NEWS นั้น
ทั้งนี้เมื่อวันที่ 22 กันยายน 2558 ศาลแพ่งได้มีคำสั่งให้ยกคำร้องและคำขอบังคับของนายฮั้งใช้กับพวก โดยวินิจฉัยว่า ประเด็นที่ผู้ร้องทั้งสิบสี่อ้างว่าการที่ผู้คัดค้านไม่ให้ผู้ร้องที่ 1 และผู้ร้องที่ 7 ซึ่งเป็นผู้รับมอบฉันทะของผู้ร้องที่ 2- 4 และผู้ร้องที่ 6 เข้าร่วมประชุม เนื่องจากมิได้นำบัตรประชาชนตัวจริงของผู้ร้องที่ 2 ถึงผู้ร้องที่ 4 และผู้ร้องที่ 6 มาแสดง เป็นการกระทำที่ละเมิดสิทธิขั้นพื้นฐานตามรัฐธรรมนูญ  ก็ไม่ปรากฏว่าผู้ร้องทั้งสิบสี่ได้อธิบายหรือชี้แจงว่าเป็นการละเมิดต่อบทบัญญัติของรัฐธรรมนูญมาตราใด  และเป็นการละเมิดสิทธิขั้นพื้นฐานอย่างไร จึงเป็นเพียงการกล่าวอ้างลอยๆ เท่านั้น
นอกจากนี้เมื่อปลายเดือนพฤศจิกายน 2557 ซึ่งเป็นเวลาภายหลังจากที่ผู้ร้องทั้งสิบสี่รายได้ยื่นคำร้องต่อศาลในคดีนี้แล้ว ผู้ร้องที่ 2-10 , ผู้ร้องที่ 12 และ ผู้ร้องที่ 14 ได้มีการเข้าซื้อหุ้นสามัญเพิ่มทุนดังกล่าวด้วย 2 อันเป็นการกระทำที่ขัดกับคำร้องและคำขอบังคับให้เพิกถอนมติที่ประชุมและขอให้เพิกถอนการจดทะเบียนเพิ่มทุนบริษัทผู้คัดค้านของผู้ร้องทั้งสิบสี่เสียเอง จึงเห็นว่ามติที่ประชุมวิสามัญผู้ถือหุ้นของผู้คัดค้าน ครั้งที่ 2/2557  ซึ่งพิพาทในคดีนี้ไม่ขัดต่อข้อบังคับหรือบทบัญญัติของกฎหมายจึงไม่อาจเพิกถอนได้ให้ยกคำร้องขอของผู้ร้องทั้งสิบสี่
ส่วนค่าฤชาธรรมเนียมให้เป็นพับภายหลังจากการฟังคำสั่งของศาลแพ่ง ดังกล่าว นายอารักษ์  ราษฎร์บริหาร  ประธานเจ้าหน้าที่บริหารบริษัท NEWS  หรือ  SLC  ได้ให้ความเห็นต่อกรณีดังกล่าวว่า “บริษัท นิวส์ เน็ตเววิร์คฯ หรือ NEWS เชื่อมั่นว่าการประชุมวิสามัญผู้ถือหุ้น ครั้งที่ 2/2557 ได้ดำเนินการประชุมไปโดยชอบด้วยกฎหมายได้มีการเคารพสิทธิของผู้ถือหุ้นและปฏิบัติต่อผู้ถือหุ้นทุกรายอย่างเท่าเทียมกัน การตรวจสอบเอกสารแสดงตนก่อนการประชุมผู้ถือหุ้นเป็นขั้นตอนปฏิบัติเพื่อรักษาผลประโยชน์ของผู้ถือหุ้น มิใช่เป็นการจงใจกระทำสิ่งที่ผิดกฎหมายหรือตัดสิทธิผู้ถือหุ้นบางรายมิให้เข้าร่วมประชุม ซึ่งในส่วนนี้ศาลแพ่ง ได้วินิจฉัยแล้วว่า ไม่ขัดต่อข้อบังคับหรือบทบัญญัติของกฎหมายจึงไม่อาจเพิกถอนได้”
นอกจากนี้ได้ขอชี้แจงเพิ่มเติมกรณีสื่อในเครือเนชั่น หรือหนังสือกรุงเทพธุรกิจ ที่พยายามเสนอข่าวในทำนองที่ว่า การเพิ่มทุนจดทะเบียนตามมติที่ประชุมวิสามัญผู้ถือหุ้น ครั้งที่ 2/2557 เมื่อวันที่ 3 ตุลาคม  2557 เป็นมติที่ไม่ชอบและอาจเป็นโมฆะในอนาคต โดยใช้คำชี้นำว่าเป็นกรณีการเพิ่มทุนอย่างน่าเคลือบแคลงสงสัย และกล่าวหาว่าระหว่างการพิจารณาคดีทางบริษัทมีการสืบพยานในลักษณะล่าช้านั้นทาง บริษัทขอชี้แจงยืนยันข้อเท็จจริงว่า บริษัทได้ดำเนินการต่อสู้คดีทางศาลและดำเนินการตามขั้นตอนการพิจารณาทางศาลตามปกติ มิได้มีการประวิงคดี 
โดยมุ่งหมายให้ศาลสถิตยุติธรรมเป็นผู้วินิจฉัยชี้ขาดข้อพิพาทในคดีจนศาลแพ่งได้มีคำวินิจฉัยดังกล่าวข้างต้น ซึ่งนายฮั้งใช้ได้มีความสัมพันธ์สนิทสนมกับผู้บริหารเนชั่นและได้รับอนุญาติให้เข้าประชุมสามัญผู้ถือหุ้น  NMG  ในวันที่ผู้ถือหุ้นถูกขัดขวาง และยังให้การสนับสนุนกรรมการเนชั่นในการกระทำดังกล่าวอีกด้วย